钦定古今图书集成/明伦汇编/氏族典/第242卷 > 张琼
## 钦定古今图书集成/明伦汇编/氏族典/第242卷 > 张琼

按《宋史张琼传》：“琼，大名馆陶人。世为牙中军。琼少有
勇力，善射，隶太祖帐下。周显德中，太祖攻寿春，乘皮
船入城濠，城上车弩遽发，琼亟以身蔽太祖，矢中琼
股，死而复苏，太祖壮之。及即位，擢典禁军，累迁殿前
都虞候、嘉州防御使。琼性暴无机，多所凌轹。时史珪、
石汉卿方用事，琼轻侮之，二人衔之切齿。发琼擅乘”
官马，纳李筠隶仆，畜部曲百馀人，恣作威福。建隆四
年，召讯琼，琼不伏。太祖怒，令击之，汉卿即奋铁挝乱
下，气垂绝，曳出，遂下御史案鞫之，狱具，赐死。太祖旋
闻家无馀财，甚悔之，因责汉卿，擢其兄进为龙捷副
指挥使。